রোগীদের মেয়াদ ফুরনো স্যালাইন দেওয়া নিয়ে চাঞ্চল্য ছড়ালো মালদহের গাজোল গ্রামীণ হাসপাতালে। জানা গিয়েছে,  রোগীদের যে স্যালাইন দেওয়া হচ্ছে, সেগুলির মেয়াদ কয়েকমাস আগেই উত্তীর্ন হয়ে গিয়েছে।
গাজোলের আলালের বাসিন্দা নিরঞ্জন সরকার ডাইরিয়ায় আক্রান্ত হয়ে হাসপাতালে ভর্তি হন। শুক্রবার বিকেলে তাঁর আত্মীয়রা এসে লক্ষ্য করেন, যে বোতল থেকে নিরঞ্জনবাবুকে স্যালাইন দেওয়া হচ্ছে,  জুন মাসেই তার মেয়াদ উত্তীন হয়ে গিয়েছে। পাশাপাশি তাঁরা আরও লক্ষ্য করেন, হাসপাতালে অন্যান্য রোগীদের বেডে যে স্যালাইনগুলি চলছে, সেগুলোর মেয়াদও ইতিমধ্যেই উত্তীর্ন হয়েছে। অভিযোগ, এই ব্যাপারে রোগীর আত্মীয়রা নার্স ও ডাক্তারদের প্রশ্ন করলে প্রথমে তাঁরা পুরো বিষয়টি এড়িয়ে যাওয়ার চেষ্টা করেন। তারপর একজন জানান, ‘‘মেয়াদ ফুরলেও ওযুধ দেওয়া যায়।’’এতে বিক্ষোভ দেখাতে শুরু করেন রোগীর আত্মীয়রা। সেই বিক্ষোভের মুখে পড়ে শেষমেশ মেয়াদ উত্তীর্ন স্যালাইনগুলি বদলে দেওয়া হয়। কিন্তু  এরপরেও বিক্ষোভ থামেনি।
শেষমেশ গাজোল থানার পুলিশ গিয়ে পুরো ঘটনা নিয়ন্ত্রণে আনে। রোগীর পরিবারের তরফে জানানো হয়েছে, পুরো বিষয়টি নিয়ে তাঁরা লিখিত অভিযোগ দায়ের করবেন। মালদহের মুখ্য স্বাস্থ্য আধিকারিক, সৈয়দ শাজাহান সিরাজকে টেলিফোনে প্রশ্ন করা হলে তিনি জানান, ‘‘মেয়াদ ফুরনো ওষুধ বা স্যালাইন কোনও রোগীকে দেওয়ার কথা নয়। অভিযোগ পেলে পুরো বিষয়টি খতিয়ে দেখা হবে।’’